ปลัดกระทรวงการคลังเตรียมเสนอคณะรัฐมนตรี 15 กุมภาพันธ์ นี้ กรณีโครงการ ม.33 เรารักกัน ผู้ที่เงินฝากเกิน 500,000 บาท ให้ผ่านเกณฑ์
นายกฤษฎา จีนะวิจารณะ ปลัดกระทรวงการคลัง เปิดเผยว่า คณะกรรมการกลั่นกรองใช้จ่ายเงินกู้ ตามพระราชกำหนด (พ.ร.ก.) เพื่อเยียวยาและฟื้นฟูเศรษฐกิจที่ได้รับผลกระทบจากสถานการณ์โรคโควิด-19 จำนวน 1 ล้านล้านบาท ได้เห็นชอบวงเงินในโครงการ ม.33 เรารักกันแล้ว คาดว่ากระทรวงแรงงานจะเสนอคณะรัฐมนตรี (ครม.) อนุมัติโครงการวันที่ 15 กุมภาพันธ์ นี้ โดยอนุมัติวงเงินโครงการรวมทั้งสิ้น 3.71 หมื่นล้านบาท เพื่อดูแลผู้ที่อยู่ในระบบประกันสังคมมาตรา 33 จำนวนรวม 9 ล้านคน รายละ 4,000 บาท เป็นเวลา 1 เดือน โดยงบประมาณดังกล่าวโยกเงินมาจาก พ.ร.ก. กู้เงินมนส่วนของฟื้นฟูเศรษฐกิจและสังคม มาใส่ในส่วนของเยียวยาและดูแลเศรษฐกิจ สำหรับเกณฑ์เบื้องต้นจะพิจารณาเฉพาะผู้ที่มีเงินฝากเกิน 5 แสนบาท ไม่ผ่านการคัดกรองเข้าร่วมโครงการ         ส่วนผู้ที่ถือบัตรสวัสดิการแห่งรัฐ แต่เป็นผู้ประกันตนตามมาตรา 33 ที่เข้าร่วมโครงการเราชนะ จะไม่ผ่านคัดกรองด้วย เนื่องจากได้รับสิทธิ์ในโครงการเราชนะไปแล้ว ขณะที่ผู้ที่เป็นกลุ่มคาบเกี่ยวระหว่างมาตรา 33,39 และมาตรา 40 ให้ยึดมติ ครม. วันที่ 19 มกราคม ที่ผ่านมา ที่ ครม. เห็นชอบโครงการเราชนะ หาก ณ วันนั้นเป็นผู้ประกันตนอยู่ในมาตรา 39 และ 40 จะได้รับสิทธิ์โครงการเราชนะ แต่ถ้าอยู่ในมาตรา 33 จะได้รับสิทธิ์ในโครงการ ม.33 เรารักกัน        อย่างไรก็ตาม โครงการดังกล่าวจะไม่มีการนำรายได้พึงประเมินมาใช้ในการพิจารณา โดยกระทรวงแรงงานจะเสนอ ครม. ในสัปดาห์หน้า ส่วนมาตรการดูแลข้าราชการ และรัฐวิสาหกิจที่มีรายได้น้อย กระทรวงการคลังได้มอบให้กรมบัญชีกลางดูแลเรื่องดังกล่าว แต่ยังไม่ได้สรุปรายละเอียด